Пакінутыя

**«Пакі́нутыя»** () — нізка з 16 раманаў-бэстсэлераў пра канец сьвету амэрыканскіх аўтараў Тыма ЛаГэя і Джэры Джэнкінса. Цэнтральны канфлікт эпапеі — супрацьстаяньне сябраў Аддзелу смутку і сусьветнай супольнасьці на чале зь Мікалае Карпаці — уцелаўлёным Антыхрыстам. Сэрыя атрымала назву ад першага з выдадзеных раманаў.

Па матывах кніг студыя Cloud Ten Pictures зьняла 3 фільмы пад назовамі «Пакінутыя», «Пакінутыя-2: Аддзел смутку» і «Пакінутыя: Сьвет у вайне». Сэрыя таксама стала асновай для стварэньня кампутарнай гульні «Пакінутыя: Вечныя сілы» і працягаў «Пакінутыя: Аддзел смутку», «Пакінутыя 3: Паўстаньне Антыхрыста» і «Пакінутыя 4: Сьвет у вайне».

## Сюжэт
У адпаведнасьці з дыспэнсацыяналісцкім тлумачэньнем прароцтваў з Адкрыцьця Яна Багаслова, а таксама кніг Данііла, Ісаі й Езэкііля, раманы распавядаюць пра тое, што адбывацьмецца напрыканцы сьвету, пасьля таго, як справядлівых забралі на неба жывых, а на зямлі запанавала разруха і хаос. У момант, калі ўсе сутаргава намагаюцца разабрацца ў сытуацыі, зьяўляецца румынскі палітык Мікалае Джэцьці Карпаці, які неспадзявана робіцца генэральным сакратаром ААН ды абяцае аднавіць мір і супакой між народамі. Аднак большая частка людзей не ўсьведамляе, што Карпаці ня хто іншы, як прадказаны ў Бібліі Антыхрыст.

Галоўныя героі кнігі — Рэйфард Стыл, ягоная дачка Хлоя, іхні пастар Брус Барнз і малады журналіст Кэмэран «Бак» Ўільямз — займеўшы веру і ўсьведаміўшы праўду, ствараюць Аддзел смутку, каб дапамагчы пакінутым уратавацца і падрыхтавацца да часоў Смутку — сямі гадоў, цягам якіх Госпад зробіць ня зямлі разнастайныя кары.

## Кнігі нізкі
**''Увага:** Кнігі разьмешчаныя адпаведна храналёгіі разьвіцьця падзеяў. Пасьлядоўнасьць публікацыі пазначаная ў другім слупку.''

## Працягі
Па кнігах сэрыі былі выдадзеныя коміксы, а па першых трох кнігах (у парадку публікацыі) канадзкая студыя Cloud Ten Pictures зьняла фільмы «Пакінутыя», «Пакінутыя-2: Аддзел смутку» і «Пакінутыя: Сьвет у вайне». «Пакінутыя» таксама сталі асновай для стварэньня сэрыі кампутарных гульняў: «Пакінутыя: Вечныя сілы», «Пакінутыя: Аддзел смутку», «Пакінутыя 3: Паўстаньне Антыхрыста» і «Пакінутыя 4: Сьвет у вайне».

Акрамя кніг асноўнае сэрыі, аўтары разам з Крысам Фэбры напісалі сэрыю для дзяцей пад назовам «Пакінутыя: Дзеці», якая складаецца з 40 кніг. Сюжэт падобны да ўласна «Пакінутых», за выняткам таго, што галоўнымі пратаганістамі зьяўляюцца дзеці.

## Успрыняцьце
У 1998 року першыя чатыры кнігі сэрыі адначасна занялі ўсю вяршыню рэйтынгу бэстсэлераў «Нью-Ёрк Таймз», нягледзячы на тое, што ў ім ня ўлічваюцца продажы праз хрысьціянскія кнігарні. Дзясяты раман таксама стаў лідарам дадзенага рэйтынгу. Агулам было прададзена болей за 65 мільёнаў асобнікаў. Сем кніг з шаснаццаці ачольвалі рэйтынгі бэстсэлераў такіх выданьняў, як «New York Times», «USA Today» і «Publishers Weekly».

Прычынай папулярнасьці гэтай сэрыі часта называюць дынамічнасьць дзеяньня. Амэрыканская журналістка Мішэль Голдбэрг напісала: «„Пакінутыя“ захапляюць ня меней, чым творы Стывэна Кінга або Тома Клэнсі. Жывы сюжэт, адназначна зразумела, дзе дабро, дзе зло. Людзі зьнікаюць, і ўсё пайшло пад адхон». «Нью-Ёрк Таймз» таксама параўноўвала кнігі сэрыі з творчасьцю Клэнсі.

У 2007 року Асацыяцыя пратэстанцкіх выдаўцоў на шторочнай цырымоніі ўганараваньня ўзнагародамі АПІ і АБХ у Атланце (Джорджыя) ўзнагародзіла аўтараў сэрыі найвышэйшай прэміяй. Старшыня АПІ Марк Кайпэр заявіў: «У значнай ступені дзякуючы гэтым кнігам хрысьціянская фантастыка стала важкай катэгорыяй у кніжным выдавецтве». Джэры Фалўэл выказаўся пра першую кнігу з сэрыі: «З пункту погляду ўплыву на хрысьціянства, верагодна, ніякая іншая кніга ў цяперашні час ня йдзе ў параўнаньне з гэтай, акрамя хіба што Бібліі».

Папулярнасьць гэтае сэрыі выйшла за межы абодвух Амэрык і ангельскамоўнага сьвету. Яна перакладзеная на мноства моваў.

### Пазыцыя хрысьціянскіх канфэсіяў
Як і некаторыя іншыя мастацкія творы пра канец сьвету, «Пакінутыя» адлюстроўваюць бачаньне Новага Запавету і жыцьця хрысьціяніна, крыху адрознае ад артадаксальнай пратэстанцкай дактрыны, якая адмаўляе эсхаталёгію як зьяву, у той час як менавіта яна палягае ў аснове сюжэту. Сярод тэолягаў мала дыспэнсацыяналістаў. Напрыклад, уяўленьні аміленарыстаў і постміленарыстаў пра пасьлядоўнасьць падзеяў Другога прышэсьця адрозьніваюцца ад прэміленарысцкіх. А прытэрысты ўвогуле не прызнаюць, што кніга Адкрыцьця прадказвае будучыя падзеі.

Прадстаўнік Постмадэрнісцкае царквы Браян Макларэн параўноўваў «Пакінутых» і «Код да Вінчы»: «Гэта як у „Пакінутых“, аўтары прыцягваюць Пісаньне да нейкай тэалягічнай і палітычнай ідэі, вось і Дэн Браўн выкарыстоўвае Пісаньне ва ўласных мэтах, толькі ідэі мае іншыя. Але, у рэшце рэшт, адрозьненьне заключаецца ў тым, што я ня веру, што Браўн мае якія-кольвек справы да багаслоўя». Джон Дарт, які піша для «Christian Century», сказаў пра гэтыя кнігі: «Уратуй Госпадзе ад такога багаслоўя».

Кнігі напісаныя з пункту погляду пратэстанцкага трактаваньня хрысьціянства. Таму ёсьць меркаваньне, што кніга мае антыкаталіцкі характар, напрыклад, таму што яна згадвае, што шматлікія каталікі не былі ўзятыя на неба. Джымі Эйкін, адзін з аўтараў «Каталіцтва ў адказах», назваў усю сэрыю антыкаталіцкай, і гэты пункт погляду падзялілі шматлікія іншыя каталікі.

### Гвалт
Некаторыя хрысьціянскія вернікі і нават не хрысьціяне выказвалі заклапочанасьць з прычыны таго, што пэрспэктывы разьвіцьця грамадзтва, апісаныя ў «Пакінутых», ствараюць нездаровую сэнсацыю са сьмерці і масавага гвалту. Гарві Кокс, выкладчык тэалёгіі ў Гарвардзе, сказаў, што прывабнасьць кнігі ў значнай ступені заснаваная на «пажадлівасьці крыві». Тэоляг Барбара Росінг, аўтарка кнігі «Тыя, каго ўзялі на неба: Кніга адкрыцьця дае нам надзею», лічыць, што ў сэрыі ўзьвялічваецца гвалт. Цытуючы часопіс «Тайм», «уся боязь ядзернай вайны, напрыклад, ва „Ўсіх страхах сьвету“ Тома Клэнсі несупастаўляльная нават з адным разьдзелам „Пакінутых“».

Пол Нюхтэрлейн абвінаваціў аўтараў у рэсакралізацыі гвалту, сказаўшы, што «мы, людзі, схільныя верыць пераможнай сіле. Аднак у гэтых раманах чыста чалавечы і д’ябальскі гвалт ізноў прыпісваюць Богу». У кнізе Ісус проста гаворыць, у той час як целы ягоных ворагаў разрываюцца на часткі, таму вернікі вымушаныя перасоўвацца абярэжна, каб не «сутыкнуцца з скажанымі ці пачлянованымі целамі мужчынаў, жанчынаў і коней».

## Глядзіце таксама
* Клён Хрыста

## Крыніцы

## Літаратура
* 
* 
* 
* 
* 
* 

## Вонкавыя спасылкі
* Афіцыйная бачына 

Катэгорыя:Сэрыі раманаў
Катэгорыя:Постапакаліптычныя раманы
Катэгорыя:Раманы-антыўтопіі
Катэгорыя:Пратэстанцкая літаратура
Катэгорыя:Хрысьціянскія раманы
Катэгорыя:Эсхаталёгія